На основу члана 84. став 3. и члана 88. став 2. Закона о енергетској ефикасности и рационалној употреби енергије („Службени гласник РС”, број 40/21) и чланa 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др закон),

Влада доноси

У Р Е Д Б У

О САДРЖИНИ ГАРАНЦИЈЕ ПОРЕКЛА И НАЧИНУ ВОЂЕЊА РЕГИСТРА ЗА ЕЛЕКТРИЧНУ ЕНЕРГИЈУ ПРОИЗВЕДЕНУ У ВИСОКОЕФИКАСНОЈ КОГЕНЕРАЦИЈИ

Члан 1.

Овом уредбом ближе се прописује садржина гаранције порекла за електричну енергију произведену у високоефикасној когенерацији и начин вођења регистра гаранција порекла за електричну енергију произведену у високоефикасној когенерацији.

Члан 2.

Гаранција порекла садржи:

1) назив, локацију, врсту и снагу (за топлотну и електричну енергију) електране;

2) период производње електричне енергије и мерно место;

3) доњу калоријску вредност примарног горива из којег је произведена електрична енергија;

4) количину и начин коришћења топлотне енергије произведене заједно са електричном енергијом;

5) количину електричне енергије из високоефикасне когенерације у складу с правилником којим се утврђује ефикасност когенерације на коју се гаранција порекла односи;

6) пројектовану ефикасност производње електричне енергије и укупне ефикасности производње топлотне и електричне енергије у когенеративном процесу;

7) уштеде примарне енергије обрачунате у складу с правилником којим се утврђује ефикасност когенерације;

8) информацију да произвођач нема активан статус повлашћеног, односно привремено повлашћеног произвођача електричне енергије и да нема активан статус корисника других облика подстицаја које додељује Управа за финансирање и подстицање енергетске ефикасности за електрану у којој је произведена електрична енергија за коју се тражи гаранција порекла;

9) информацију да ли и у којој мери је електрана користила подстицаје (везане за изградњу електране и набавку горива за обављање делатности), или је била корисник других националних програма подршке и врсту тог програма подршке;

10) датум пуштања у рад електране и

11) датум и државу издавања и јединствени идентификациони број.

Члан 3.

Оператор преносног система успоставља и води Регистар гаранција порекла у складу са законом којим се уређују енергетска ефикасност и рационална употреба енергије, овом уредбом и Правилима о издавању гаранција порекла.

Регистар гаранција порекла води се у електронском облику.

Члан 4.

У Регистар гаранција порекла региструју се корисници, за које се у Регистру гаранција порекла формира база корисничких налога.

У својству корисника Регистра гаранција порекла региструју се произвођачи електричне енергије, снабдевачи на велико електричном енергијом и снабдевачи електричном енергијом, у складу са овом уредбом и Правилима о издавању гаранција порекла.

За сваког корисника, отвара се кориснички налог који нарочито садржи:

1) податке о кориснику;

2) податке о произведеној електричној енергији која је испоручена у систем и која је регистрована у Регистру гаранција порекла;

3) податке о гаранцијама порекла и

4) друге податке у складу са овом уредбом и Правилима о издавању гаранција порекла.

Члан 5.

Захтев за упис у Регистар гаранција порекла подноси се на обрасцу који одређује оператор преносног система у Правилима о издавању гаранција порекла.

Ако захтев из става 1. овог члана подноси произвођач, уз захтев доставља:

1. лиценцу за обављање енергетске делатности комбиноване производње електричне и топлотне енергије, издату у складу са законом којим се уређује енергетика, осим уколико у складу са законом којим се уређује енергетика није дужан да има лиценцу;
2. употребну дозволу издату на основу грађевинске дозволе коју је прибавио пре или у току трајања статуса привремено повлашћеног произвођача, осим ако у складу са законом којим се уређује планирање и изградња објеката не постоји обавеза да се прибави употребна дозвола за електрану;
3. акт којим се потврђује прикључење електране, које није привремено, на преносни, дистрибутивни, односно затворени дистрибутивни систем електричне енергије на основу одобрења за прикључење са посебним мерењем за произведену електричну енергију;
4. одобрење за прикључење на систем за дистрибуцију топлотне енергије које је издато на основу грађевинске дозволе на основу које је добијена употребна дозвола из тачке 2) са посебним мерењем за произведену топлотну енергију;
5. извештај са прорачуном да електрана испуњава услове ефикасности применом прописане методологије за утврђивање ефикасности когенерације и то: за нове електране са до годину дана рада на основу параметара из техничке документације, а за електране које су у употреби више од годину дана на основу остварених параметара производње електричне и топлотне енергије у претходној години уз приложену документацију;
6. закључен уговор о продаји топлотне енергије или изјаву дату под пуном кривичном и материјалном одговорношћу, оверену од стране јавног бележника да произведену топлотну енергију користи за сопствене потребе што подразумева грејање објеката или потрошњу топлотне енергије за производне процесе;
7. изјаву дату под пуном материјалном и кривичном одговорношћу, оверену од стране јавног бележника да електрана нема активан статус повлашћеног произвођача електричне енергије, односно привремено повлашћеног произвођача, да није корисник Регистра гаранција порекла за електричну енергију произведену из обновљивих извора енергије и да нема активан статус корисника других облика подстицаја које додељује Управа за финансирање и подстицање енергетске ефикасности.

Ако захтев из става 2. овог члана подноси снабдевач на велико електричном енергијом, односно снабдевач електричном енергијом, уз захтев се доставља решење о издавању лиценце за снабдевање на велико електричном енергијом, односно решење о издавању лиценце за снабдевање електричном енергијом.

Оператор преносног система по службеној дужности преузима од надлежног органа акта из става 2. тач. 1)-4) и става 3. овог члана, при чему подносилац захтева може, али није у обавези, да прибави и приложи та акта а прилаже доказе о испуњености услова из става 2. тач. 5) - 7) овог члана.

Произвођач из става 2. односно снабдевачи из става 3. овог члана региструју се у Регистру гаранција порекла закључењем уговора о регистрацији са оператором преносног система.

Уговор из става 5. овог члана закључује се на основу захтева за регистрацију који се подноси оператору преносног система.

Члан 6.

Оператор преносног система отвара кориснички налог за корисника Регистра гаранција порекла, после закључења уговора из члана 5. став 5. ове уредбе.

Корисник Регистра о гаранцијама порекла је дужан да о свакој промени података који су достављени у захтеву за отварање корисничког налога обавести оператора преносног система.

Услове и поступак регистрације корисника, отварање корисничког налога, као и садржину и образац уговора о регистрацији, одређује оператор преносног система у Правилима о издавању гаранција порекла.

Члан 7.

Корисник Регистра гаранција порекла брише се из Регистра гаранција порекла ако оператор преносног система затвори кориснички налог корисника.

Оператор преносног система затвара кориснички налог:

1) на захтев регистрованог корисника;

2) на основу престанка решења о стицању статуса произвођача у високоефикасној когенерацији, о чему министарство надлежно за послове енергетике без одлагања обавештава оператора преносног система;

3) на основу престанка лиценце снабдевача на велико електричном енергијом, односно снабдевача електричном енергијом;

4) уколико регистровани корисник не извршава обавезе прописане законом којим се уређују енергетска ефикасност и рационална употреба енергије и законом којим се уређује енергетика, овом уредбом и Правилима о издавању гаранција порекла.

Све гаранције порекла које су издате до тренутка подношења захтева за затварање корисничког налога, чувају се у Регистру гаранција порекла до истека рока важења.

Услове и начин брисања корисника из Регистра гаранција порекла, одређује оператор преносног система у Правилима о издавању гаранција порекла.

Члан 8.

Оператор преносног система објављује релевантне податке о гаранцијама порекла из Регистра гаранција порекла на својој интернет страници, а нарочито:

1) списак корисника регистра гаранција порекла;

1. списак електрана регистрованих произвођача;

3) број издатих гаранција порекла;

4) број пренетих гаранција порекла у Републици Србији;

5) број пренетих гаранција порекла из Републике Србије у иностранство;

6) број пренетих гаранција порекла из иностранства у Републику Србију;

7) број искоришћених гаранција порекла и

8) број гаранција порекла којима је истекао рок важења.

Члан 9.

Оператор преносног система објављује релевантне податке о електранама произвођача који су корисници Регистра гаранција порекла на својој интернет страници или јавној страници Регистра гаранција порекла, а нарочито:

1) назив електране;

2) инсталисану снагу електране;

3) датум пуштања у рад електране;

4) врсту примарне енергије који електрана користи за производњу топлотне и електричне енергије.

Члан 10.

Оператор преносног система је дужан да усклади Правила о издавању гаранција порекла са овом уредбом у року од 120 дана од дана ступања на снагу ове уредбе.

Члан 11.

Ова уредба ступа на снагу осмог дана од дана објављивања у „Службеном гласнику Републике Србије”, а примењује се по истеку 120 дана од дана ступања на снагу ове уредбе.

05 Број: 110-9731/2023

У Београду, 20. октобра 2023. године

В Л А Д А

ПРЕДСЕДНИК

Ана Брнабић,с.р.